钦定古今图书集成/明伦汇编/官常典/第353卷 > 左鼎
## 钦定古今图书集成/明伦汇编/官常典/第353卷 > 左鼎

按《明外史》本传：“鼎字周器，永新人。正统七年进士。授
南京御史，改北，巡按山西。乘舆北狩，悉心画战守。时
兵荒洊臻，请蠲太原诸府税粮，停大同转饷夫，以苏
其困。也先请和，抗言不可，引宋景德、靖康事为鉴。寻
以山东、河南饥，遣鼎巡视，民赖以安。律文，官吏故勘
平人致死者抵罪，时以给事中于泰言，悉得宽贳。鼎言：“小民无知，情贷可也。官吏深文巧诋，与故杀何异？
法者天下之公，不可意为轻重。”自是论如律。景泰四
年，疏言：“瓦剌变作，将士无用，由军政不立也。谓必痛
惩前弊，乃今又五年矣。貂蝉盈座，悉属公侯。鞍马塞
途，莫非将帅。民财岁耗，国帑日虚。以天下之大，土地
甲兵之众，曾不能振扬威武，则军政仍未立也。昔太
祖定《律令》，至太宗，暂许有罪者赎，盖权宜也。乃法吏
拘牵，沿为成例，官吏受枉法财，悉得减赎。骫骳如此，
复何顾惮哉？国初建官有常，近始因事增设主事，每
司二人，今有增至十人者矣。御史六十人，今则百馀
人矣。甚至一部有两尚书，而侍郎亦倍常额，都御史
以数十计，此京宫之冗也。外则增设抚民管屯官，如
河南，参议益二而为四，佥事以三而为七，此外官之
冗也。天下布、按二司各十馀人，乃岁遣御史巡视，复
遣大臣巡抚镇守。”夫今之巡抚镇守，即曩之方面御
史也。为方面御史，则合众人之长而不足，为巡抚镇
守，则任一人之智而有馀，有是理耶？至御史迁转太
骤，以“六年为率，令其通达政事，然后可以治人。巡按
系尤重，毋使初任之员漫然尝试。其馀百执事，皆当
慎择而久任之。”帝颇嘉纳。未几，复言：“国家承平数十
年，公私之积未充。一遇军兴，抑配横征，鬻官市爵，率
行衰世苟且之政，此司邦计者过也。臣请痛抑末技，
严禁游惰，斥异端使归南亩。裁穴员以省虚糜，开屯
田而实边，料士伍而纾饟，寺观营造，供佛饭僧，以及
不急之工，无益之费，悉行停罢。专以务农重粟为本，
而躬行节俭以先之，然后可阜民而裕国也。倘忽不
加务，任掊克聚敛之臣，行朝三暮四之术，民力已尽
而征发无已，民财已竭而赋敛日增，苟纾目前之急，
不恤意外之虞，臣窃惧焉。”章下户部，尚书金濂请解
职。帝不许，鼎言亦不尽行。逾月，以灾异偕同官陈救
弊恤民七事。末言大臣不乏奸回，宜黜罢其尤，用清
政本。帝善其言，下诏甄别，而大臣辞职并慰留。给事
中林聪请明谕鼎等，指实劾奏，鼎、聪等乃共论吏部
尚书何文渊、刑部尚书俞士悦、工部侍郎张敏、通政
使李锡不职状。锡罢，文渊竟由是去。鼎居官清勤，卓
有声誉。御史练纲以敢言名，而鼎尤善为章奏。京师
语曰：“左鼎手，练纲口。”自公卿以下咸惮之。出为广东
右参政。会英宗复位，以郭登言，召为左佥都御史。逾
年卒。